LAZDIJŲ RAJONO SAVIVALDYBĖS TARYBA

SPRENDIMAS

DĖL TRIUKŠMO PREVENCIJOS LAZDIJŲ RAJONO SAVIVALDYBĖS VIEŠOSIOSE VIETOSE TAISYKLIŲ PATVIRTINIMO

2006 m. kovo 28 d. Nr. 5TS-1169

Lazdijai

Vadovaudamasi Lietuvos Respublikos vietos savivaldos įstatymo (Žin.,1994, Nr. 55-1049; 2000, Nr. 91-2832) 17 straipsnio 48 punktu, Lietuvos Respublikos triukšmo valdymo įstatymo (Žin., 2004, Nr. 164-5971) 13 straipsnio 1 dalies 2 punktu, Lietuvos Respublikos sveikatos apsaugos ministro 2003 m. rugsėjo 3 d. įsakymu Nr. V-520 „Dėl Lietuvos higienos normos HN 33-1:2003 „Akustinis triukšmas. Leidžiami lygiai gyvenamojoje ir darbo aplinkoje. Matavimo metodikos bendrieji reikalavimai“ patvirtinimo“ (Žin., 2003, Nr. 87-3957) ir atsižvelgdama į Vyriausybės atstovo Alytaus apskrityje 2006-02-03 raštą Nr. 12-8-(1.17) „Dėl informacijos pateikimo“, Lazdijų rajono savivaldybės taryba nusprendžia:

1. Patvirtinti Triukšmo prevencijos Lazdijų rajono savivaldybės viešosiose vietose taisykles (pridedama).

2. Nustatyti, kad Triukšmo prevencijos Lazdijų rajono savivaldybės viešosiose vietose taisyklės įsigalioja paskelbus jas vietinėje spaudoje.

Mero pavaduotojas	Artūras Margelis

PATVIRTINTA

Lazdijų rajono savivaldybės tarybos

2006 m. kovo 28 d.

sprendimu Nr. 5TS-1169

TRIUKŠMO PREVENCIJOS LAZDIJŲ RAJONO SAVIVALDYBĖS VIEŠOSIOSE VIETOSE TAISYKLĖS

I. BENDROSIOS NUOSTATOS

1. Triukšmo prevencijos Lazdijų rajono savivaldybės viešosiose vietose taisyklės (toliau – taisyklės) nustato triukšmo prevencijos teisinius pagrindus, triukšmo valdymo subjektų teises, pareigas, triukšmo kontrolės ir stebėsenos (monitoringo) tvarką.

2. Taisyklių tikslas – reglamentuoti veiklos, kurią vykdant skleidžiamas triukšmas, valdymą, siekiant išvengti klausos sutrikimų ar netekimo, apsaugoti žmonių gyvybę ir sveikatą bei aplinką nuo neigiamo triukšmo poveikio.

3. Taisyklės netaikomos paties asmens keliamo ir jį veikiančio triukšmo atvejais, triukšmui darbo vietose ir transporto priemonių viduje, taip pat triukšmo dėl karinių veiksmų karinėse teritorijose atvejais.

4. Taisyklės parengtos vadovaujantis Lietuvos Respublikos triukšmo valdymo įstatymu, kitais įstatymais bei poįstatyminiais aktais.

5. Taisyklių vykdymą kontroliuoja Lazdijų rajono savivaldybės administracija (toliau – Savivaldybės administracija), vietos seniūnai, Alytaus visuomenės sveikatos centro Lazdijų filialas, Lazdijų rajono policijos komisariatas.

6. Taisyklėse vartojamos sąvokos atitinka Lietuvos Respublikos triukšmo valdymo įstatyme ir kituose teisės aktuose vartojamas sąvokas.

II. TRIUKŠMO PREVENCIJA IR MAŽINIMO PRIEMONĖS

7. Triukšmo prevencija – priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.

8. Triukšmo prevencija įgyvendinama siekiant valdyti triukšmą bei jo poveikį žmonių sveikatai.

9. Siekdamos apsaugoti žmonių sveikatą ir aplinką, kai viršijami triukšmo ribiniai dydžiai, Lazdijų rajono savivaldybės taryba (toliau – Savivaldybės taryba) kartu su Lietuvos Respublikos sveikatos apsaugos ministerija ar jos įgaliota institucija turi teisę laikinai:

9.1. apriboti stacionarių triukšmo šaltinių veiklą;

9.2. suderinusios su Lietuvos Respublikos susisiekimo ministerija, nustatytoje teritorijoje apriboti arba uždrausti transporto priemonių eismą;

9.3. taikyti kitas triukšmo mažinimo priemones.

10. Triukšmo šaltinių skleidžiamo triukšmo matavimus atlieka Alytaus visuomenės sveikatos centro Lazdijų filialas ar kita šią teisę turinti organizacija, pagal Lietuvos Respublikos sveikatos apsaugos ministro nustatytą higienos normą HN 33 – :2003 „Akustinis triukšmas. Leidžiami lygiai gyvenamoje ir darbo aplinkoje. Matavimo metodikos bendrieji reikalavimai“.

11. Gyvenamuosiuose ir visuomeniniuose pastatuose ir jų teritorijose leidžiamas triukšmo lygis (toliau – LTL) reglamentuojamas nuo 6.00 val. iki 18.00 val. (dienos LTL), nuo 18.00 val. iki 22.00 val. (vakaro LTL) ir nuo 22.00 val. iki 6.00 val. (nakties LTL).

III. REIKALAVIMAI TRIUKŠMO ŠALTINIO VALDYTOJUI

12. Triukšmo šaltinių valdytojai, planuojantys savo ūkinėje veikloje naudoti stacionarius triukšmo šaltinius, privalo įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

13. Triukšmo šaltinių valdytojai, planuojantys statybos, remonto, montavimo darbus gyvenamosiose vietovėse, privalo ne vėliau kaip prieš 7 kalendorines dienas iki šių darbų pradžios pateikti Savivaldybės administracijai ar vietos seniūnijai informaciją apie triukšmo šaltinių naudojimo vietą, planuojamą triukšmo lygį ir jo trukmę per parą, triukšmo mažinimo priemones.

14. Triukšmo šaltinių valdytojai privalo laikytis nustatytų Savivaldybės tarybos triukšmo ribinių dydžių ir užtikrinti, kad naudojamų įrenginių triukšmo lygis neviršytų nustatyto vietovei, kurioje naudojami triukšmo šaltiniai.

15. Savivaldybės administracijos direktorius ar jo įgalioti valstybės tarnautojai privalo reikalauti, kad:

15.1. triukšmo šaltinių valdytojai tikslintų ir keistų triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką;

15.2. išduodant leidimą statyti, užbaigtuose statiniuose būtų atliktos ekspertizės ir nustatyta, ar įgyvendinti visi triukšmo mažinimo reikalavimai.

IV. VEIKLOS RIBOJIMAS TYLIOSIOSE VIEŠOSIOSE ZONOSE IR TYLIOSIOSE GAMTOS ZONOSE NUSTATYTU PAROS METU IR NUSTATYTOSE VIETOSE

16. Savivaldybės tarybos nustatytose tyliosiose zonose draudžiama:

16.1. viršyti nustatytą LTL;

16.2. nuo 22.00 val. (išskyrus švenčių dienomis, taip pat per masinius renginius, kuriuos rengti nustatyta tvarka yra išduotas leidimas) fejerverkai, civilinės pirotechnikos priemonės ir kiti garsiniai prietaisai;

16.3. kita veikla (ūkinė ar gamybinė), kuri neigiamai veiktų žmonių sveikatą, darbą, poilsį bei miego būtino akustinio komforto kokybę.

17. Ugdymo įstaigose turi būti numatytos poilsio nuo triukšmo patalpos.

V. VYKDOMOS ŪKINĖS VEIKLOS TRIUKŠMO PREVENCIJA

18. Planavimo organizatoriai, planuojamos ūkinės veiklos užsakovai, rengdami ir tvirtindami teritorijų planavimo dokumentus ir planuodami ūkinę veiklą, privalo užtikrinti, kad nebus viršijami nustatyti triukšmo ribiniai dydžiai.

19. Statant naujus objektus, kurie gali tapti triukšmo šaltiniu, ar juos remontuojant, turi būti parinkti geriausi gamybos būdai, taip pat turi būti numatomos priemonės triukšmo lygiams mažinti.

VI. ATSAKOMYBĖ

20. Triukšmo šaltinių valdytojai turi būti susipažinę su Lietuvos Respublikos teisės aktais, reglamentuojančiais triukšmą, bei šiomis taisyklėmis.

21. Asmenys, pažeidę šių taisyklių reikalavimus, atsako įstatymų nustatyta tvarka.

22. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti įstatymų nustatyta tvarka.

23. Taisyklių vykdymą kontroliuoja Savivaldybės administracijos direktorius ar jo įgalioti valstybės tarnautojai, Alytaus visuomenės sveikatos centro Lazdijų filialas, Lazdijų rajono policijos komisariatas.

VII. BAIGIAMOSIOS NUOSTATOS

24. Visuomenė iš Savivaldybės administracijos ar kitų Lietuvos Respublikos Vyriausybės įgaliotų institucijų turi teisę gauti:

24.1. teisingą informaciją apie triukšmo lygius, triukšmo prevencijos ir triukšmo mažinimo priemonių įgyvendinimą, leidžiamus triukšmo motyvus ir planuojamų naudoti triukšmo šaltinių pavojingumą sveikatai;

24.2. dalyvauti vertinant planuojamos ūkinės veiklos, kurioje numatoma naudoti triukšmo šaltinius, poveikį visuomenės sveikatai ir aplinkai;

24.3. reikalauti, kad būtų nutrauktas triukšmo šaltinių poveikis visuomenės sveikatai ir aplinkai.

25. Taisyklės gali būti pildomos ir keičiamos Savivaldybės tarybos sprendimu.

______________________________